Murkkua ei kannata käskyttää, yhteistyö on avainsana | Vauva
Murkkua ei kannata käskyttää, yhteistyö on avainsana
klo 12:00 | 12.6.2014
Mitä tapahtuu murkun aivoissa ja miten kommunikoida räiskyvän teinin kanssa?
Miksi teini tulkitsee tunteita oudolla tavalla? Yksi selitys voi löytyä teinin aivoista, jotka kehittyvät kohti aikuisuutta.
Murkun aivot ovat varsinainen työmaa, sillä teini-iässä aivojen hermoverkko on jatkuvassa muutoksessa: osa yhteyksistä vahvistuu ja nopeutuu, osa hiipuu. Jonkin verran syntyy myös uusia yhteyksiä.
Yksi iso myllerrysalue on takaraivon ja ohimolohkon risteyskohdassa. Siellä hermoyhteydet huolehtivat muun muassa kasvojen ilmeiden tunnistamisesta.
Myllerryksen takia teinin tunteiden tunnistuskyky heikkenee ja teini vajoaa ilmeiden ja tunteiden tunnistamisessa ikään kuin kuoppaan.
− Murrosikäinen tunnistaa kasvojen ilmeitä huonommin kuin häntä monta vuotta nuorempi lapsi, selventää aivotutkija ja Työterveyslaitoksen tutkimusprofessori Minna Huo­tilainen.
Väliaikaisessa ilmeiden tulkinnan taantumavaiheessa teini saattaa tulkita herkästi esimerkiksi pelästyneen ilmeen vihaiseksi, toiveen käskyttämiseksi tai huolenpidon kyttäämiseksi.
Olennaista on yhteistyö
Aivojen kehitys ei ole ainoa näkökulma, kun haetaan selityksiä nuoren räiskähtelyyn.
Olennainen asia teinin ja vanhemman välillä on kommunikaatio, sanoo paljon aivo­tutkimusta tehnyt psykologian professori Timo Järvilehto Oulun yliopistosta.
− Aivotoiminnan ymmärtämisestä ei ole teinin kanssa viestiessä apua, hän haastaa.
Järvilehto korostaa, että viestinnässä on kyse yhteistyön luomisesta, ei pelkästä tiedonvälityksestä paikasta A paikkaan B.
− Nuori kokee usein, että häntä yritetään pakottaa johonkin semmoiseen, mihin hän ei halua. Käskyttämistä vastaan on ihan oikein kapinoida, se on tervettä. Lapsen kasvuun ja kehitykseen kuuluu uhmakausia. Niihin kuuluu sekin, että aikuisen sanomiset koetaan uhkana.
Vanhempi voisi vaikka yrittää halata hiiltynyttä teiniä sen sijaan, että hakisi selityksiä räiskähdyksiin nuoren aivoista.
− Halaaminen ei kyllä välttämättä onnistu, itsekin kahden teinin isä hymähtää.
Nuorten maailma on toinen
Vaikka kuinka yrittäisit olla samalla taajuudella ja jopa hauska, vastaan saattaa tulla haistatteluja.
− Me elämme nuorten kanssa eri maailmoissa, joissa asioilla on erilaiset merkitykset. Vanhemmat yrittävät usein empaattisesti asettua nuoren asemaan ja miettiä, millaisia he itse olivat nuorina. Ei se päde enää. Emme me voi ymmärtää, millaista on olla 15-vuotias tänä päivänä, Järvilehto sanoo.
Kyse ei ole siitä, että nuori hyökkäisi aikuisen kimppuun.
− Nuori vain pettyy siihen, ettei aikuinen osaa toimia hänen kanssaan, ja purkaa pettymyksen aikuiseen. Silloin pitäisi ehdottomasti olla provosoitumatta.
Järvilehdon mukaan teinin kanssa kannattaisi yrittää puhua niin, että nuori voi säilyttää itsetuntonsa. Esimerkiksi vitsin teini voi kokea todella alistavana.
Sen lisäksi aikuinen voi miettiä, millaisessa tilanteessa itse voisi käyttäytyä samoin. Kun tulet epäonnisen työpäivän jälkeen väsyneenä kotiin ja joku kysyy viattomasti, onko ruoka jo valmis, saatat kokea sen syytöksenä ja räjähtää.
− Ei ristiriitoja voi nuoren kanssa välttää, eikä se ole tarkoituskaan. Ristiriidat kasvattavat, Järvilehto sanoo.
Susanna Ekfors: Älä taas huuda! Meidän Perhe 2/2012
Miksi esiteini raivoaa?
Näin kohtelet murrosikäistä reilusti
Näin säilytät yhtyden teiniisi
klo 19:32 | 15.6.2014
Lelliminen on avainsana ja sen kyllä alkaa nähdä... Vanhemman ei kuulu olla lapsen kaveri. Vanhempi tekee säännöt ja niitä totellaan. On tietenkin toivottavaa että ne säännöt ovat järkeviä... Itselläni oli hyvin vähän kunnon riitoja vanhempieni kanssa heidän luona asuessani, yhden käden sormilla voi laskea. ´89 syntynyt
klo 19:18 | 24.6.2014
Totta! Joskus ajattelen, että voisi alkaa siivoamaan huonetta, mutta jos äiti tai isä sattuu siinä vaiheessa huoneen ovelle ja käskee siivoamaan, en kyllä todellakaan ala siivoamaan huonetta, ihan vaan kapinoimisen ilosta. :D Siinä sitten vaan suren, miksi iskän tai äitin piti sattua siihen ovelle juuri silloin. En itse kaipaa edes kiitosta siististä huoneesta, vaan koko asiasta menee maku jos vanhemmat kehuu siistiä huonetta. Ihan kuin minusta tulisi jotenkin parempi ihminen vain, koska olen...